RESOLUCIÓN do 12 de agosto de 2024, da Dirección Xeral de Urbanismo, pola que se fai pública a aprobación definitiva da modificación puntual número 11 do Plan xeral de ordenación municipal de Vilagarcía de Arousa.
Consellería de Vivenda e Planificación de Infraestruturas — III. Outras disposicións — 26/08/2024

En cumprimento do disposto no artigo 82 da Lei 2/2016, do 10 de febreiro, do solo de Galicia, e nos artigos 144.18 e 199 do Decreto 143/2016, do 23 de setembro, polo que se aproba o seu regulamento, faise pública a aprobación definitiva da modificación puntual número 11 do Plan xeral de ordenación municipal do concello de Vilagarcía de Arousa, mediante a Orde da Consellería de Vivenda e Planificación de Infraestruturas, do 29 de xullo de 2024, que figura como anexo.
Unha vez inscrita a devandita modificación puntual no Rexistro de Ordenación do Territorio e Planeamento Urbanístico de Galicia, a súa documentación íntegra, incluído o extracto ambiental, poderá consultarse na seguinte ligazón:
https://territorioeurbanismo.xunta.gal/gl/territorio-e-urbanismo/rexistro-de-ordenacion-do-territorio-e-urbanismo/buscador
Así mesmo, o informe ambiental estratéxico e a demais documentación do procedemento de avaliación ambiental do referido plan poderá ser consultada na seguinte ligazón:
https://medioambiente.xunta.gal/plans-e-programas-por-tipoloxia?p_p_id=aaeTipology_
WAR_aae&p_p_lifecycle=0&p_p_state=normal&p_p_mode=view&p_p_col_id=column-2&p_
p_col_count=1&_aaeTipology_WAR_aae__spage=%2Fportlet_action%2Faae%2FdetalleProxecto%3Fid%3D2398&_aaeTipology_WAR_aae_id=2398
Santiago de Compostela, 12 de agosto de 2024
O Concello de Vilagarcía de Arousa remite documentación relativa á modificación puntual de referencia de cara á súa aprobación definitiva, conforme o previsto nos artigos 60.13 e 60.16 da Lei 2/2016, do 10 de febreiro, do solo de Galicia (LSG), e os artigos 144.13 e 144.16 do seu regulamento, aprobado mediante o Decreto 143/2016, do 22 de setembro (RLSG).
Analizada a documentación achegada, redactada polo arquitecto Alfonso Botana, e vista a proposta literal elevada pola Dirección Xeral de Urbanismo, resulta:
I. Antecedentes.
1. O concello de Vilagarcía de Arousa conta cun plan xeral de ordenación municipal (PXOM) aprobado definitivamente o 4.2.2000 (BOP do 26.5.2000 e DOG do 12.6.2000).
2. Mediante a Resolución do 27 de maio de 2021 da Dirección xeral de Calidade Ambiental, Sostibilidade e Cambio Climático formulouse o informe ambiental estratéxico da modificación puntual e resolveuse non sometela ao procedemento de avaliación ambiental estratéxica ordinaria (DOG do 17.6.2021).
3. Constan informes municipais: técnico, do 18.1.2022; e xurídico, do 18.1.2022.
4. A modificación puntual número 11 aprobouse inicialmente o día 27.1.2022, e someteuse a información pública polo prazo de dous meses, mediante publicación no DOG do 18.2.2022 e no xornal
La Voz de Galicia
do 18.2.2022. Non foron presentadas alegacións.
5. O Concello solicitou os informes estatais, constando informes de: Delegación do Goberno do 2.6.2022, e remitiuse o informe da Dirección Xeral de Política Enerxética e Minas do 22.3.2022; Dirección Xeral de Telecomunicacións e Ordenación dos Servizos de Comunicación Audiovisual do 21.3.2022; Portos do Estado, do 29.4.2022; Ministerio para a Transición Ecolóxica e o Reto Demográfico de 21.12.2021 e 1.4.2024, así como informes da Comunidade Autónoma en materia de costas, emitidos os días 25.8.2021 e 16.2.2023.
6. Segundo o previsto no artigo 60.7 da LSG, a Dirección Xeral de Urbanismo solicitou os informes sectoriais autonómicos preceptivos, constando informes de: Dirección Xeral de Ordenación do Territorio e Urbanismo, previsto no artigo 102 do Plan de ordenación do litoral de Galicia, do 23.6.2022; Portos de Galicia, do 11.4.2022; Dirección Xeral de Calidade Ambiental, Sostibilidade e Cambio Climático do 11.4.2022; Dirección Xeral de Emerxencias, do 31.3.2022; Instituto de Estudos do Territorio, do 8.7.2022; Augas de Galicia, do 29.3.2022; Dirección Xeral de Patrimonio Cultural, do 1.6.2022. Asemade, deuse audiencia aos concellos limítrofes de Caldas de Reis, Catoira, Ribadumia e Vilanova de Arousa, que non responderon no prazo establecido no artigo 60.7 da LSG.
7. Constan informes municipais: técnico, do 18.1.2023; xurídico, do 18.1.2023; de Secretaría, do día 18.1.2023; e de Intervención, do 18.1.2023.
8. O Concello Pleno do 26.1.2023 aprobou provisionalmente esta modificación puntual.
II. Obxecto e descrición da modificación.
A modificación puntual ten por obxecto axustar as determinacións urbanísticas de aplicación nas instalacións da EDAR existente e nos terreos contiguos previstos para a súa ampliación, que o PXOM recolle baixo diferentes clases de solo cuxos usos non resultan compatibles cos existentes.
Coa modificación unifícase a clasificación do ámbito como solo urbano consolidado Sistema Xeral de Servizos Urbanos e Infraestruturas (SX-IS-SAN-X-44-Ex depuradora do Ferrazo), o que obriga a actualizar os datos do Sistema xeral de infraestruturas e servizos públicos X-44 depuradora de Ferrazo (que pasa a 18.157 m2), do ámbito UEI-27 e do sistema L-169.
A modificación non ten afección sobre parcelas privadas: das tres parcelas afectadas unha é titularidade da Comunidade Autónoma e as outras dúas son de titularidade municipal.
III. Análise e consideracións.
1. As razóns de interese público nas que se xustifica a modificación puntual, segundo o establecido no artigo 83.1 da LSG, fundaméntanse no beneficio público que supón a conservación e protección do ambiente e a promoción da eficiencia de recursos ao incrementar a capacidade de tratamento de augas residuais dunhas instalacións ao servizo de toda a poboación.
2. Analizada a documentación achegada cómpre sinalar:
– Deberase reflectir no plano 06.01 Clasificación do solo proposta a clasificación do ámbito obxecto da modificación puntual como solo urbano consolidado, segundo se xustifica na memoria.
– Deberase identificar no plano 06.02. Calificación do solo urbano proposto o ámbito de solo urbano non consolidado UEI-27 e do sistema L-169.
– O informe da Dirección Xeral da Costa e do Mar do 1.4.2024 é favorable condicionado ás consideracións formuladas nel, sen que conste o seu cumprimento na documentación achegada.
– O informe de Portos do Estado do 29.4.2022 é favorable condicionado á extensión da cualificación da zona de servizo do porto de Vilagarcía como sistema xeral portuario a todo o ámbito da modificación puntual, sen que conste o cumprimento deste requirimento.
A competencia para resolver sobre a aprobación definitiva do planeamento xeral e as súas modificacións puntuais corresponde á conselleira de Vivenda e Planificación de Infraestruturas, de conformidade co disposto nos artigos 60, 61.1, 83.5 da LSG e nos artigos 146.1 e 200.5 do RLSG; en relación co Decreto 42/2024, do 14 de abril, polo que se establece a estrutura orgánica da Xunta de Galicia, e co Decreto 142/2024, do 20 de maio, polo que se establece a estrutura orgánica da Consellería de Vivenda e Planificación de Infraestruturas.
III. Resolución.
En consecuencia, e visto o que antecede,
1. Outorgar a aprobación definitiva á modificación puntual número 11 do Plan xeral de ordenación municipal do concello de Vilagarcía de Arousa, con suxeición ao cumprimento das condicións sinaladas no punto II anterior.
O documento que se remita para a súa inscrición do Rexistro de Ordenación do Territorio e Planeamento Urbanístico de Galicia deberá vir debidamente asinado e dilixenciado segundo os parámetros das normas técnicas de planeamento.
2. De conformidade co artigo 88 da Lei 2/2016, de 10 de febreiro, do solo de Galicia, e o artigo 212.1 do Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, a Dirección Xeral de Urbanismo inscribirá de oficio a modificación puntual no Rexistro de Ordenación do Territorio e Planeamento Urbanístico de Galicia.
3. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da modificación puntual aprobada definitivamente.
4. Notifíquese esta orde ao Concello e publíquese no
Diario Oficial de Galicia
.
5. Contra esta orde cabe interpoñer recurso contencioso-administrativo ante a Sala do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.